Na temelju članka 15. stavka 2. Zakona o javnoj nabavi („Narodne novine" broj 120/16, 114/22 i 48/26) trgovačko društvo Centar kompetencija za napredno inženjerstvo Nova Gradiška d.o.o., Industrijska ulica 23/1; 35400 Nova Gradiška, OIB: 28916802302, donosi

PRAVILNIK
O PROVEDBI POSTUPAKA JEDNOSTAVNE NABAVE ROBA, USLUGA i RADOVA

I. OPĆE ODREDBE
Članak 1.
Ovim Pravilnikom uređuju se pravila, uvjeti i postupci jednostavne nabave roba, radova i usluga koje provodi Centar kompetencija za napredno inženjerstvo Nova Gradiška d.o.o. (u daljnjem tekstu: Naručitelj), a za koju sukladno članku 12. stavku 1. Zakona o javnoj nabavi („Narodne novine", broj 120/16, 114/22, 48/26 – dalje u tekstu: ZJN 2016) ne postoji obveza provedbe postupaka javne nabave.
Članak 2.
Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
(1) Jednostavna nabava je nabava procijenjene vrijednosti:
· do 50.000,00 EUR za robu i usluge, 
· do 100.000,00 EUR za radove. 
(2) Postupci jednostavne nabave procijenjene vrijednosti iznad 15.000,00 EUR provode se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH), sukladno Zakonu i podzakonskim propisima.
(3) Poziv na dostavu ponuda javno se objavljuje u EOJN RH:
· za robu i usluge iznad 25.000,00 EUR, 
· za radove iznad 45.000,00 EUR.
(4) Odredbe stavaka 1. do 3. ovoga članka primjenjuju se od 1. rujna 2026. godine. 
Članak 3.
(1) Naručitelj je obvezan u odnosu na sve gospodarske subjekte u provedbi jednostavne nabave poštovati sljedeća načela:
· tržišnog natjecanja, 
· jednakog tretmana gospodarskih subjekata, 
· zabrane diskriminacije, 
· transparentnosti, 
· razmjernosti, 
· učinkovitog i ekonomičnog trošenja sredstava, 
· sprječavanja sukoba interesa. 

(2) Jednostavna nabava ne smije biti osmišljena s namjerom izbjegavanja primjene ZJN 2016, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj. Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje sredstava Naručitelja.

II. SPRJEČAVANJE SUKOBA INTERESA
Članak 4.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 
(2) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka. 
(3) Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
III. POSTUPCI JEDNOSTAVNE NABAVE
Članak 5.
Jednostavna nabava provodi se sukladno planu nabave i osiguranim financijskim sredstvima. Postupci jednostavne nabave u smislu ovog Pravilnika jesu:
1. Izravno ugovaranje
2. Poziv odabranim gospodarskim subjektima
3. Javna objava poziva
1. Izravno ugovaranje
Članak 6.
(1) Izravno ugovaranje provodi se temeljem jedne prikupljene ponude za nabavu robe, usluga i radova čija je procijenjena vrijednost manja od 5.000,00 EUR. Izravno ugovaranje može se, u slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, provesti i bez dostavljene ponude, izdavanjem narudžbenice gospodarskom subjektu ili sklapanjem ugovora s gospodarskim subjektom. 
(2) Izravno ugovaranje provodi se temeljem jedne ili više prikupljenih ponuda za nabavu robe, usluga i radova čija je procijenjena vrijednost jednaka ili veća od 5.000,00 EUR te jednaka ili manja od 15.000,00 EUR. S odabranim gospodarskim subjektom sklapa se ugovor ili se izdaje narudžbenica.
(3) U postupku izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.
2. Poziv odabranim gospodarskim subjektima 
Članak 7.
(1) Poziv odabranim gospodarskim subjektima postupak je jednostavne nabave kojim se pozivaju najmanje tri gospodarska subjekta, prema odabiru Naručitelja na dostavu ponuda sukladno uvjetima i zahtjevima iz dokumentacije o nabavi. 
(2) Poziv odabranim gospodarskim subjektima provodi se za nabavu robe i usluga čija je procijenjena vrijednost veća od 15.000,00 EUR i jednaka ili manja od 25.000,00 EUR, odnosno za nabavu radova čija je procijenjena vrijednost veća od 15.000,00 EUR i jednaka ili manja od 45.000,00 EUR. 
(3) Poziv odabranim gospodarskim subjektima provodi se putem modula jednostavne nabave u EOJN RH.
Članak 8.
(1) Iznimno od članka 7. stavak 1. ovog Pravilnika, Naručitelj provodi postupak jednostavne nabave slanjem poziva za dostavu ponude jednom gospodarskom subjektu: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
 b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:  1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 2. ako iz tehničkih razloga predmet nabave može isporučiti samo određeni gospodarski subjekt ili  3. ako je to nužno radi zaštite isključivih prava, uključujući prava intelektualnog vlasništva 
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.  
3. Javna objava poziva
Članak 9. 
(1) Javna objava poziva je postupak jednostavne nabave koji se provodi putem javne objave poziva za dostavu ponuda u modulu jednostavne nabave EOJN RH. 
(2) Javna objava poziva provodi se za nabavu robe i usluga čija je procijenjena vrijednost veća od 25.000,00 EUR i manja od 50.000,00 EUR, odnosno za nabavu radova čija je procijenjena vrijednost veća od 45.000,00 EUR i manja od 100.000,00 EUR.
Članak 10.
(1) Iznimno od članka 9. stavak 1. ovog Pravilnika, Naručitelj nije obvezan provesti javnu objavu poziva u modulu EOJN RH u slučaju: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:  1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 2. ako iz tehničkih razloga predmet nabave može isporučiti samo određeni gospodarski subjekt ili  3. ako je to nužno radi zaštite isključivih prava, uključujući prava intelektualnog vlasništva 
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.  
IV. NADLEŽNOST ZA PROVEDBU POSTUPAKA JEDNOSTAVNE NABAVE
Članak 11. 
(1) Postupke jednostavnih nabava iz članaka 7., 8., 9. i 10. ovog Pravilnika  pripremaju i provode članovi stručnog povjerenstva za pripremu i provedbu postupka jednostavne nabave, a kojeg čine imenovani ovlašteni predstavnici Naručitelja. Članovi stručnog povjerenstva odgovorni su za zakonito i stručno provođenje postupaka jednostavne nabave.
(2) Članovi stručnog povjerenstva ne moraju posjedovati važeći certifikat u području javne nabave. Ukoliko se postupak jednostavne nabave provodi putem modula jednostavne nabave EOJN RH, članovi stručnog povjerenstva za provedbu postupka nabave moraju imati ovlaštenje za rad u modulu jednostavne nabave EOJN RH.
V. PROVEDBA POSTUPAKA JEDNOSTAVNE NABAVE
Članak 12.
(1) Za nabavu procijenjene vrijednosti iznad 15.000,00 EUR Naručitelj provodi postupak putem EOJN RH. Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda.
(2) Poziv na dostavu ponuda mora sadržavati najmanje:
· opis predmeta nabave, 
· tehničke specifikacije, 
· kriterij za odabir ponude, 
· rok za dostavu ponuda, 
· način dostave ponuda, 
· rok izvršenja, 
· uvjete sposobnosti ako se traže. 
(3) Rok za dostavu ponuda ne može biti kraći od pet dana od dana upućivanja odnosno objave poziva, osim u žurnim slučajevima.
Članak 13.
(1) Unutar roka za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom. Naručitelj je obvezan odgovor, dodatne informacije i objašnjenja dati u primjerenom roku.  
(2) Naručitelj nije obvezan dati odgovor, dodatne informacije i objašnjenja ako je zahtjev gospodarskog subjekta zaprimljen unutar 48 ili manje sati prije roka koji je određen kao rok za dostavu ponuda. 
(3) Tijekom roka za dostavu ponuda, a najkasnije jedan dan prije roka koji je određen kao rok za dostavu ponuda, Naručitelj može izmijeniti ili dopuniti dokumentaciju. U tom slučaju, Naručitelj je obvezan produžiti rok za podnošenje ponuda za najmanje dva dana. 
(4) Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.
Članak 14.
(1) Na otvaranju ponuda sudjeluju najmanje dva člana stručnog povjerenstva imenovana za provedbu postupka jednostavne nabave. 
(2) U postupku jednostavne nabave ne provodi se javno otvaranje ponuda, osim ako je drukčije određeno dokumentacijom.
(3) Stručno povjerenstvo za provedbu postupka jednostavne nabave provodi pregled i ocjenu pristiglih ponuda, sastavlja zapisnik o otvaranju, zapisnik o pregledu i ocjeni ponuda te prijedlog odluke o odabiru ili odluke o poništenju.  
Članak 15.
Kriterij za odabir ponude je:
· ekonomski najpovoljnija ponuda ili 
· najniža cijena. 
Kada se primjenjuje kriterij ekonomski najpovoljnije ponude, moraju se navesti kriteriji i relativni ponderi.
Članak 16.
(1) Odluka o odabiru ili odluka o poništenju donosi se u roku koji je određen dokumentacijom. Uz odluku o odabiru ili poništenju objavljuje se ili dostavlja zapisnik o pregledu i ocjeni ponuda. 
(2) Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
(3) U slučaju da je u postupku jednostavne nabave roba i usluga cijena najpovoljnije ponude jednaka ili veća od 50.000,00 EUR, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 EUR, Naručitelj mora donijeti odluku o poništenju postupka jednostavne nabave.
Članak 17.
(1) Nakon donošenja odluke iz članka 16. stavka 1. Naručitelj ne smije sklopiti ugovor ili okvirni sporazum prije isteka roka mirovanja. 
(2) Rok mirovanja iznosi tri dana od dana dostave odluke ponuditeljima. 
(3) Rok mirovanja ne primjenjuje se: 
• u postupcima jednostavne nabave procijenjene vrijednosti jednake ili manje od 15.000,00 EUR,
• ako je u postupku sudjelovao samo jedan ponuditelj čija je ponuda ujedno odabrana, 
• u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
VI. SKLAPANJE I IZVRŠENJE UGOVORA
Članak 18.
(1) U postupku jednostavne nabave iz članka 6. ovog Pravilnika izdaje se narudžbenica ili se sklapa ugovor s odabranim ponuditeljem sukladno internim aktima Naručitelja.  
(2) U postupcima jednostavne nabave iz članaka 7., 8., 9. i 10. ovog Pravilnika s odabranim ponuditeljem sklapa se ugovor o jednostavnoj nabavi ili okvirni sporazum u pisanom obliku nakon donošenja odluke o odabiru.  
(3) Ugovor o nabavi mora biti u skladu s uvjetima određenima u dokumentaciji i odabranom ponudom i mora biti objavljen u EOJN RH.
Članak 19.
(1) Naručitelj je obvezan kontrolirati izvršenje sklopljenih ugovora o nabavi. 
(2) Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016. Izmjene ugovora moraju biti obrazložene i dokumentirane. 
(3) Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen kao ni jednak ili veći od vrijednosti pragova za primjenu ZJN 2016.
(4) Naručitelj je obvezan voditi registar sklopljenih ugovora o nabavi u EOJN RH. Na vođenje registra na odgovarajući način se primjenjuju odredbe ZJN 2016.
VII. PRAVNA ZAŠTITA
Članak 20.
(1) Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 EUR nije dopuštena žalba, ali svaki ponuditelj koji je sudjelovao u postupku i koji ima pravni interes za dobivanje ugovora o nabavi ima pravo protiv takve odluke izjaviti prigovor.
(2) Prigovor se podnosi u pisanom obliku isključivo putem modula jednostavne nabave EOJN RH. Rok za izjavljivanje prigovora iznosi tri dana od dana dostave odluke o odabiru odnosno odluke o poništenju.
(3) Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
Članak 21.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 EUR nije dopuštena žalba ni prigovor.  
VIII. PRIJELAZNE I ZAVRŠNE ODREDBE
Članak 22.
(1) Postupci jednostavne nabave pokrenuti prije stupanja na snagu ovoga Pravilnika dovršit će se prema pravilima koja su bila na snazi u trenutku pokretanja postupka.
(2) Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave donesen dana 21. prosinca 2023. godine, URBROJ: 148/24.
(3) Ovaj Pravilnik, kao i sve njegove daljnje izmjene i dopune, objavljuju se na službenoj internet stranici Naručitelja: https://cekomng.hr/ 
Članak 23.
Ovaj Pravilnik stupa na snagu 1. rujna 2026. godine i objavit će se na mrežnim stranicama Naručitelja te će se učiniti dostupnim u EOJN RH.

Urudžbeni broj: 286/26
Nova Gradiška, 22. srpnja 2026. godine

Adam Đanić, direktor

